Julian Lewis Jones

Actor llwyfan, ffilm-a-theledu o Gymru yw Julian Lewis Jones (ganwyd 27 Awst 1968).

Bywyd cynnar ac addysg
Ganwyd Julian Lewis Jones ym Mangor a fe'i magwyd yn Benllech, Ynys Môn. Aeth i Ysgol Goronwy Owen, Benllech ac Ysgol Syr Thomas Jones, Amlwch. Ar ôl gadael ysgol aeth ar gwrs Y.T.S yng Ngholeg Technegol Bangor, a chafodd brentisiaeth gydag Alwminiwm Môn lle weithiodd am dair blynedd. Aeth i fyw yn America a Llundain am gyfnod, cyn sylweddoli yn 21 mlwydd oed ei fod eisiau bod yn actor.

Aeth am glyweliad gyda RADA yn Llundain ond ni chafodd lwyddiant. Yna cafodd le ar gwrs yng Ngholeg Cerdd a Drama Caerdydd lle astudiodd ddrama am dair blynedd.

Gyrfa
Teledu
Mae wedi ymddangos ar nifer o raglenni teledu yn Gymraeg a Saesneg yn cynnwys Belonging, Heliwr, Where the Heart Is, Tipyn o Stad  a Caerdydd. Yn 2010 fe ymddangosodd yng nghyfres deledu The Tudors fel Mr. Roper (y rheolwr parc) yng Nghyfres 4, Pennod 1. Hefyd yn 2010 fe ymddangosodd ar y gyfres deledu Brydeinig Spooks (MI-5 yn America) fel yr ysbïwr Rwsiaidd Viktor Barenshik yng nghyfres 9, pennod 3.

Mae ganddo ddiddordeb brwd mewn pysgota ac yn ei arddegau ymunodd a chlwb pysgota a chafodd ei ddewis i dîm pysgota Cymru. Roedd yn gyflwynydd y rhaglen bysgota 'Sgota ar S4C.Gwefan 'Sgota - S4C.

Yn 2012 a 2013, fe ymddangosodd ar y gyfres ddrama gomedi Stella ar Sky1 fel Karl Morris ac mewn pennod o Ambassadors, drama gomedi ar BBC Two.

Ffilm
Yn 2009, serennodd yn ffilm ddrama Clint Eastwood, Invictus, fel pennaeth tîm gwarchodwyr Nelson Mandela. Roedd ganddo ran yn y ffilm Zero Dark Thirty ryddhawyd yn Ionawr 2013. Yn 2021 chwaraeodd ran Gwyn yn y ffilm arswyd Gymraeg Gwledd.

Bywyd personol
Mae Jones yn byw ar hyn o bryd yn Nantgaredig, Sir Gaerfyrddin gyda'i wraig a tri o blant.

Llyfryddiaeth
 Allan o'r Cysgodion (Julian Lewis Jones, Alun Gibbard), Gorffennaf 2014 (Y Lolfa), ISBN 9781847717269

 Cyfeiriadau 

 Dolenni allanol 
 Julian Lewis Jones ar wefan yr Internet Movie Database
 Cyfrif Twitter

Categori:Genedigaethau 1968
Categori:Pobl o Ynys Môn
Categori:Actorion o Gymru
Categori:Actorion ffilm o Gymru
Categori:Actorion teledu o Gymru
Categori:Pobl addysgwyd yn Ysgol Syr Thomas Jones
Categori:Cyn-fyfyrwyr Coleg Brenhinol Cerdd a Drama Cymru